Mashaba se nuwe party wil kiesers meer mag gee | Maroela Media
Herman Mashaba, stigter van The People's Dialogue. (Foto: Itumeleng English/ANA)
Herman Mashaba, 'n voormalige burgemeester van Johannesburg en oud-DA-lid, sê sy nuwe politieke party wil mag terug in gewone burgers se hande plaas.
"Die politieke stelsel is gebreek en werk nie vir mense nie," het Mashaba, deesdae die leier van The People's Dialogue (TPD), Maandag gesê.
Mashaba sê die party gaan mense toelaat om te stem vir kandidate wat hulself verkiesbaar stel.
"Tydens ons bekendstelling gaan kiesers die geleentheid kry om by ons te registreer. Kandidate gaan hulself vir politieke ampte in hulle onderskeie gemeenskappe en stede verkiesbaar stel, of die gemeenskap kan hulle daarvoor benoem."
Volgens hom het hy die afgelope drie maande in gesprekke met gewone Suid-Afrikaners 'n diepe frustrasie jeens die huidige politieke bestel gesien. Mashaba sê mense is keelvol daarvoor dat kandidate agter geslote deure verkies word en dan op mense as raadslede, burgemeesters, premiers, parlementslede en presidente afgedwing word.
"Die stelsel bedien politieke partye en loopbaan-politici en nie die mense wat vir hulle stem nie. Hoewel ons kiesstelsel ongetwyfeld moet verander, gaan dit 'n geruime tyd duur," het Mashaba gesê.
Mashaba se TPD gaan openbare debatte in gemeenskapsale hou sodat kiesers kandidate kan evalueer en deelneem aan 'n primêre kiesproses om te bepaal wie hulle op 'n stembrief wil sien. "Dit is die eerste keer dat so iets in Suid-Afrika gebeur," het hy gesê.
Herman Mashaba The People's Dialogue
Hou julle dop TPD – kort n goeie PP wat vir die mense staan en die die eie EK nie. Op die oomblik is daar GEEN party wat daarvoor staan nie.
Mashaba moet by las by dat slegs kiesers wat ekonomies aktief is en inkomste of munisipale belasting betaal, die reg het om te stem. Dan sal daar dalk positiewe vordering gemaak word.